Erklæring fra Rådet og repræsentanterne for medlemsstaternes regeringer, forsamlet i Rådet den 16. december 1997 om respekt for forskellene mellem mennesker og kampen mod racisme og fremmedhad (98/C 1/01)

Europa er bygget på tolerance og respekt for forskellene mellem mennesker, hvilket giver sig udslag i en stor rigdom af forskellige kulturer, som knyttes sammen af indbyrdes solidaritet.

Alle medlemsstaterne arbejder med støtte fra civile, sociale, politiske og kulturelle kredse i samfundet uophørligt på at opbygge og opretholde et Europa, hvis grundlag er de demokratiske principper og en mangfoldighed af kulturer og sprog, et Europa, hvor social retfærdighed vinder frem, og hvor mindretallenes rettigheder er beskyttet.

I dagens Europa forekommer der imidlertid stadig racistiske og fremmedfjendske holdninger, som medvirker til at bryde den sociale samhørighed i medlemsstaterne, til trods for alle de bestræbelser, der er udfoldet for at dæmme op for disse fænomener.

Disse holdninger har deres oprindelse i en række kulturelle og socioøkonomiske forhold, og de forværres af manglende kendskab til kulturforskellene og manglende forståelse af dem, der er anderledes end en selv.

Europa bør se det som sin pligt at bekæmpe alle former for racisme og fremmedhad og gøre en aktiv indsats for at realisere idealet om en union, der bygger på respekt for medmennesket og tolerance. Som led i denne opgave bør uddannelsessystemerne medvirke til at sætte den enkelte i stand til at leve sammen med og samarbejde med sine medmennesker.

Rådet og repræsentanterne for medlemsstaternes regeringer, forsamlet i Rådet

- GLÆDER SIG over det initiativ, Kommissionen har taget til at gøre 1997 til »Det Europæiske År mod Racisme«. De mærker sig, at der i denne forbindelse er blevet gennemført en lang række aktioner på alle niveauer i samfundet, som hver især har bidraget til at skabe en større bevidsthed om den rigdom, der ligger i kulturforskellene,

- UNDERSTREGER, at medlemsstaternes indsats i denne henseende bør intensiveres, således at Europas borgere - lige fra de er små - i højere grad lærer at forstå og at respektere deres medmennesker. De mener, at respekt og tolerance udgør en væsentlig del af alle unge europæeres opdragelse og uddannelse,

- UNDERSTREGER den vigtige rolle, som uddannelsen spiller, idet skolen på alle alderstrin og på alle uddannelsestrin, arbejder på at skabe større indbyrdes forståelse og respekt immellem de unge ved at hjælpe dem til at gå andre kulturer i møde med et åbent sind og at se positivt på forskellene mellem mennesker. Ved siden af familien er skolen det første sted, hvor de unge indføres i samfundet, og den bør støttes i sit arbejde på at formidle de grundlæggende demokratiske værdier.

Rådet og repræsentanterne for medlemsstaternes regeringer, forsamlet i Rådet, bekræfter resolutionen af 23. oktober 1995, og finder, at det er af afgørende betydning, at beskyttelse af de værdier, som ligger i den kulturelle mangfoldighed, indgår som en ligeværdig del af opdragelses- og uddannelsesprocessen, samt tilslutter sig derfor De Forenede Nationers initiativer mod racisme ved at erklære den 21. marts hvert år for »kulturforskellenes dag« i undervisningsinstitutionerne.